Document ID: 32003R1914

Κανονισμός (ΕΚ) αριθ. 1914/2003 της Επιτροπής
της 30ής Οκτωβρίου 2003
για τροποποίηση του κανονισμού (ΕΚ) αριθ. 1488/2001 για τις λεπτομέρειες εφαρμογής του κανονισμού (EΚ) αριθ. 3448/93 του Συμβουλίου όσον αφορά την υπαγωγή ορισμένων ποσοτήτων μερικών βασικών προϊόντων που υπάγονται στο παράρτημα Ι της συνθήκης για την ίδρυση της Ευρωπαϊκής Κοινότητας υπό το καθεστώς της ενεργητικής τελειοποίησης, χωρίς προηγούμενη εξέταση των οικονομικών όρων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 11 παράγραφος 1 τρίτο εδάφιο,
Εκτιμώντας τα ακόλουθα:
(1) Το άρθρο 11 παράγραφος 1 του κανονισμού (ΕΚ) αριθ. 3448/93 ορίζει ότι οι οικονομικοί όροι που προβλέπονται στο άρθρο 117 στοιχείο γ) του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(3), όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου(4), θεωρείται ότι έχουν τηρηθεί για την αποδοχή ορισμένων ποσοτήτων μερικών βασικών προϊόντων που μπορούν να υπαχθούν υπό το καθεστώς της ενεργητικής τελειοποίησης για χρήση στην κατασκευή εμπορευμάτων. Οι λεπτομερείς κανόνες εφαρμογής της διάταξης αυτής που θα καταστήσουν δυνατό τον καθορισμό των βασικών γεωργικών προϊόντων που θα υπαχθούν υπό το καθεστώς της ενεργητικής τελειοποίησης, καθώς επίσης τον έλεγχο και τον προγραμματισμό των σχετικών ποσοτήτων, θα εγκριθούν σύμφωνα με τη διαδικασία που αναφέρεται στο άρθρο 16 του κανονισμού (ΕΚ) αριθ. 3448/93.
(2) Ο κανονισμός (ΕΚ) αριθ. 1488/2001 της Επιτροπής(5) πρέπει να τροποποιηθεί προκειμένου να διευκρινιστεί ότι για τον καθορισμό των βασικών γεωργικών προϊόντων που θα υπαχθούν υπό το καθεστώς της ενεργητικής τελειοποίησης, καθώς επίσης για τον έλεγχο και τον προγραμματισμό των σχετικών ποσοτήτων, εφαρμόζονται οι διαδικασίες του άρθρου 16 του κανονισμού (ΕΚ) αριθ. 3448/93.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1488/2001 τροποποιείται ως εξής:
1. Στο άρθρο 2, η παράγραφος 2 αντικαθίσταται από το ακόλουθο κείμενο:
"2. Σε περίπτωση που οι ανάγκες επιστροφής υπερβαίνουν τις δημοσιονομικές δυνατότητες, οι ποσότητες των διαφόρων προϊόντων, που επισημαίνονται με τον οκταψήφιο κωδικό τους της συνδυασμένης ονοματολογίας, καθορίζονται, σύμφωνα με το άρθρο 11 παράγραφος 1 του κανονισμού (ΕΚ) αριθ. 3448/93, με τη βοήθεια του πίνακα."
2. Στο άρθρο 22, το δεύτερο εδάφιο αντικαθίσταται από το ακόλουθο κείμενο:"Εφόσον οι ανάγκες επιστροφής υπερβαίνουν τα χρηματοδοτικά διαθέσιμα και λαμβανομένων υπόψη των ποσοτήτων που έχουν ήδη χορηγηθεί υπό μορφή πιστοποιητικού, καθώς και των μη χρησιμοποιηθεισών ποσοτήτων που έχουν κοινοποιηθεί στην Επιτροπή σύμφωνα με το άρθρο 25 του παρόντος κανονισμού, το διαθέσιμο υπόλοιπο για κάθε βασικό προϊόν καθορίζεται σύμφωνα με το άρθρο 11 παράγραφος 1 του κανονισμού (ΕΚ) αριθ. 3448/93. Το εν λόγω υπόλοιπο αποτελεί αντικείμενο μιας δεύτερης δημοσίευσης στην Επίσημη Εφημερίδα της Ευρωπαϊκής Ένωσης το αργότερο μέχρι τις 31 Ιανουαρίου κάθε έτους και μιας τρίτης δημοσίευσης το αργότερο μέχρι τις 31 Μαΐου κάθε έτους."
3. Το άρθρο 24 αντικαθίσταται από το ακόλουθο κείμενο:
"Άρθρο 24
Επείγουσα έκδοση πιστοποιητικών ΕΤ
Καθ' όλη τη διάρκεια του δημοσιονομικού έτους και λαμβανομένων υπόψη των ποσοτήτων που έχουν ήδη χορηγηθεί υπό μορφή πιστοποιητικού, καθώς και των μη χρησιμοποιηθεισών ποσοτήτων που έχουν κοινοποιηθεί στην Επιτροπή σύμφωνα με το άρθρο 25 του παρόντος κανονισμού, το διαθέσιμο υπόλοιπο για κάθε βασικό προϊόν που επισημαίνεται με τον οκταψήφιο κωδικό του της ονοματολογίας μπορεί επειγόντως να καθορίζεται σύμφωνα με το άρθρο 11 παράγραφος 1 του κανονισμού (ΕΚ) αριθ. 3448/93. Το εν λόγω υπόλοιπο δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζονται οι διατάξεις του άρθρου 23 παράγραφοι 2 έως 5 του παρόντος κανονισμού."
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Οκτωβρίου 2003.

Labels: 3